《丰湖歌》
宋代·杨杰

惠州风土隔世埃，使我南望长徘徊。昔年霹雳轰蓬莱，六鳌踉跄海面开。

一峰崒屼九霄落，万里怒涛推拥来。至今浮在罗山畔，玉阁石梁插天半。

世人可见莫可登，雪栈云梯知几层。近闻更有丰湖好，环匝亭台映洲岛。

野叟忘机鸥鹭閒，寒潭无浪蛟龙老。云归洞府月满湾，客卷纶车鱼在藻。

白玉抽苗万盖圆，翠光期压王孙草。天高日暖荔枝香，风撼一川红玛瑙。

主人丹鼎飞金虎，丰湖无根岂能住。一日地轴如走丸，随逐浮山还旧处。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。